Det har trukket lange køer til og fra Skagen, når Motorstyrelsen har været at kontrollere bilerne, der skulle ind og ud af sommerbyen i uge 29. Uge 29 i Skagen er kendt for at tiltrække mange mennesker og specielt mange flotte, dyre og hurtigkørende biler. Derfor har Motorstyrelsen også haft nok at se til. Motorstyrelsen har været til stede i og omkring Skagen og Frederikshavn i uge 29 og har afviklet en stor kontrolaktion i samarbejde med Nordjyllands Politi, hvor de kontrollerede 118 køretøjer. - Vi har i år kontrolleret lidt flere køretøjer end sidste år, og derfor er det glædeligt, at vi har fundet færre sager, hvor bilisterne ikke har betalt nok i registreringsafgift, siger Claus Holm, der er underdirektør i Motorstyrelsen. Den store aktion i Skagen viste, at en række bilister ikke havde styr på afgiftsreglerne, og derfor kan de nu forvente, at de skal betale mere i afgift. Opkrævning venter Ved kontrollen undersøgte Motorstyrelsen både danske og udenlandske køretøjer for at sikre, at køretøjerne er registreret korrekt, og at der er betalt den rigtige registreringsafgift. Der var også fokus på, om leasingkontrakter opfylder kravene, og om ejere og brugere bliver beskattet af værdien af fri bil. - Vi så selvfølgelig helst, at alle bilister sørgede for, at deres køretøjer var registreret korrekt, så de betalte de rigtige afgifter, siger Claus Holm. En række af de kontrollerede bilister kan nu regne med, at de får en opkrævning på fuld registreringsafgift af deres biler, fordi de ikke har været registreret korrekt. Derudover vurderede Motorstyrelsen, at der i enkelte sager er behov for yderligere kontrol af, om der er betalt for lidt i afgift.
Uge 29 er lig med lækre biler i Skagen, men også kontrolaktion af Motorstyrelsen.